<classify> RAIS John Magufuli anatarajia kuwa mgeni rasmi katika Mkutano wa 34 wa Jumuiya ya Tawala za Mitaa Tanzania ALAT utakaofanyika kwa siku tano kuanzia Jumatatu ijayo.Hayo yalibainishwa na Mwenyekiti wa ALAT ambaye pia ni Meya wa Manispaa ya Shinyanga mjini hapa jana, G ulam Hafeez Mukadam alipozungumza na waandishi wa habari.Alisema mkutano huo unalenga kubainisha kuwa mamlaka za serikali za mitaa zipo karibu zaidi na wananchi na zinatoa huduma na pia kubainisha umuhimu wa wananchi katika kubuni na kusimamia miradi ya maendeleo na kuibua fursa za uwekezaji wa viwanda ili kufikia lengo la nchi la kufikia uchumi wa kati.Katika mkutano huo, Kampuni ya Magazeti ya Serikali TSN wachapishaji wa magazeti ya Daily News, HabariLeo na SpotiLeo ni mmoja wa wadhamini. Pia Benki ya NMB imedhamini mkutano huo kwa kutoa Sh milioni 100.Alisema mkutano huo ambao utafungwa na Spika wa Bunge, Job Ndugai utashirikisha washiriki zaidi ya 500 ikijumuisha wageni waalikwa na wajumbe wa mkutano wapatao 396.Wajumbe wa mkutano ni pamoja na wenyeviti na mameya wa miji na majiji, wakurugenzi wa halmashauri 18 na mbunge mmoja kwa kila mkoa. Kaulimbiu ya mkutano huo ni Umuhimu wa Mamlaka za Serikali za Mitaa katika Kutoa Huduma na Ushiriki wa Wananchi Kupitia Fursa na Vikwazo Kuelekea Uchumi wa Viwanda.Mwenyekiti huyo alisema ajenda zitakazojadiliwa pamoja na mambo mengine ni taarifa ya mwaka ya utekelezaji wa shughuli za jumuiya, taarifa za fedha na kupitisha bajeti ya mwaka 2018 19 .  <topic>: KITAIFA 